Төбәктә швед ғәскәренең һаны урыҫ ғәскәренекенән күпкә түбән булыуға ҡарамаҫтан, Карл XII бөтә көсөн Нарва эргәһендә тупларға тырышмай, сөнки Эстляндияның көньяғына ҡурҡыныс янаған. Новгородта А. И. Репнин етәкселегендәге 10 мең самаһы урыҫ һалдаты һәм И. Обидовский етәкселегендә 11 мең казак булған һәм бынан тыш Август II яғынан, әгәр ул Риганы ҡамауҙы туҡтатып, Псков янында урыҫтарға ҡушылһа һәм Дерптҡа һөжүм үҫтерһә, хәрәкәт көтөү мөмкин булған. Ваҡиғалар шундай әйләнеш алырын күҙаллап, Карл XII бер нисә мең регуляр һалдатын һәм ополченсылврын Ревелдә ҡалдырған, ә көньяҡҡа ҡарай Псковҡа генерал В. А. Шлиппенбах командалығындағы бер мең кешелек отряд ебәргән. Улар 26 октябрҙә (6 ноябрҙә) псков ополчениеһын Чуд-Псков күле эргәһендә тар-мар итә. Был һуғышта урыҫ армияһындағы 1500 һалдаттың 800-ҙән ашыу һәләк була, Шлиппенбах шулай уҡ тиҫтәләгән урыҫ карабын баҫып ала һәм Псков губернаһы байрағын ҡулға төшөрә.